31981R2120
L 208/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 2120/81 AL COMISIEI
din 27 iulie 1981
de modificare a Regulamentului nr. 467/67/CEE de stabilire a cursurilor de schimb, a costurilor de prelucrare și a valorii subproduselor aferente diferitelor etape din procesul de prelucrare a orezului
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1418/76 al Consiliului din 21 iunie 1976 privind organizarea comună a pieței de orez (1), astfel cum a fost modificat ultima dată prin Actul de aderare a Greciei (2), în special articolul 19,
întrucât Regulamentul (CEE) nr. 467/67 (3) al Comisiei, astfel cum a fost modificat ultima dată prin Regulamentul (CEE) nr. 2119/80 (4) a stabilit la articolele 2 și 3 cheltuielile de prelucrare și valoarea subproduselor pentru diferitele stadii de prelucrare; întrucât, ca urmare a evoluției prețurilor, cheltuielile de prelucrare și valoarea subproduselor au suferit modificări; întrucât este necesar a se stabili aceste cheltuieli și valoarea la un nivel reprezentativ pentru ansamblul Comunității;
întrucât măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul nr. 467/67/CEE se modifică după cum urmează:
1.
Articolul 2 se înlocuiește cu următorul text:
„Articolul 2
(1) Cheltuielile de prelucrare care se iau în considerare pentru prelucrarea orezului nedecorticat în orez decorticat se ridică la 39,47 ECU pe tonă de orez nedecorticat.
(2) Cheltuielile de prelucrare care se iau în considerare pentru prelucrarea orezului decorticat în orez albit se ridică la 39,47 ECU pe tonă de orez decorticat.
(3) Cheltuielile de prelucrare pentru prelucrarea orezului semialbit în orez albit nu sunt luate în considerare”.
2.
Articolul 3 se înlocuiește cu următorul text:
„Articolul 3
(1) Valoarea subproduselor obținute din prelucrarea orezului nedecorticat în orez decorticat se consideră egală cu zero.
(2) Valoarea subproduselor obținute din prelucrarea orezului decorticat în orez albit este egală cu:
(a)
40,18 ECU pe tonă de orez decorticat cu bob rotund;
(b)
50,61 ECU pe tonă de orez decorticat cu bob lung.
(3) Valoarea subproduselor obținute din prelucrarea orezului semialbit în orez albit este egală cu:
(a)
12,37 ECU pe tonă de orez semialbit cu bob rotund;
(b)
13,68 ECU pe tonă de orez semialbit cu bob lung.”
Articolul 2
Prezentul regulament intră în vigoare în ziua următoare datei publicării sale în Jurnalul Oficial al Comunităților Europene.
Acesta se aplică de la 1 septembrie 1981.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 iulie 1981.